open-index/open-wikipedia-markdown huggingface dataset:
Верхнина

**Верхнина** або **сметанка** — молочный выробок, котрый ся зыскуе в процесѣ сепарации молока. Обсягуе 10-35% туку, енергетична вартость 100 г верхнины при 35% мастноты чинить 1,4 МДж (334,5 ккал). Зоз верхнины ся дале выроблять сметана и масло. Яко самостойна потравина служить за деликатесный додаток, найпаче про дѣточу выживу, а тыж за присмачку ку розличным ѣдлам.   

Зоз верхнины, котру одкладеме кыснути на 18-24 годины при хыжной теплотѣ, достанеме сметану. Верхнина, як и молоко може быти жерелом инфекчных хворот. При купованю верхнины непознатого походжѣня (напримѣр, на пяцу), мать быти перед спожитьом переварена. 

## Жерела и одказы
*  Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с.  
* Сливки. //Энциклопедический словарь Брокгауза и Ефрона, т. XXX (1900): Сим — Слюзка, сс. 358—359  

## Референции

Катеґорія:Молочны выробкы
Масло

**Масло** — молочный выживовый продукт, концентрат молочного туку. Обсяг туку 78—82,3% в свѣжом маслѣ, а в перепраженом маслѣ около 99%. Масло обсягуе триглицериды мастных квасох, фосфатиды, витамины, бѣлковины, сахариды, минералны субстанции и воду; енергетична вартость 3 МДж/100 г и веце. 

Мастнота зависить од добы року, од паши коровы, од ей вѣку и еще иншых факторох. В маслѣ суть насычены и ненасычены мастны квасы. 

## Исторична выроба

В свѣжом молоцѣ молочна масть е во формѣ малых кульок масти, котры мож видѣти при звекшѣню; той масти е 3,5% обсягу молока. Кедь лишиме молоко стояти, тота масть ся помалы подойме горѣ. Люде зберали верхнину, або, по скыснутю, сметану, де было в обсягу уже 30-35% масти. Пак сметану колотили в збушку (боденцѣ), або в сепараторах, котры крутили помалы ручков, аж ся масло наконець сколотило в едну груду, а тота груда плавала в цмару (сколотинѣ), текучой фракции, што ся оддѣлила. Масло, збите в груду уже мать обычайно не менше 80% туку.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* What is Butterfat? //WiseGEEK, clear answers for common questions 

## Референции

Катеґорія:Тукы
Катеґорія:Молочны выробкы
Сметана

**Сметана** — квасномолочный выробок, продукованый зоз верхнины, сквашованой чистыма културами молочноквасных бактерий. Обсягуе бѣлковины (ок. 2,5%), тукы (20—40%),
сахариды (2,3—2,5%). молочный квас (0,7—0,9%). Енергетична вартость 100 г сметаны при 30% мастнотѣ — 1,3 МДж (ок. 302 ккал).

Про сквашованю ся поуживають бактерии, походячы з молочного квасу. Обычайна сметана мать 15-20% мастноту, што додавать значны калории до стравы. Про тых, котры сокотять свою тонку линию, суть сметаны з меншов мастнотов. Такы сметаны ся приправують домѣшаньом молока ку обычайной сметанѣ.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630&nbsp;с. . 
* What is Sour Cream? //WiseGEEK, clear answers for common questions 

## Референции

Катеґорія:Молочны выробкы
Микроскоп

**Микроско́п**, од  *μικρός дробный* и *σκοπέω смотрю* — оптичный пристрой, хоснованый про звекшене указаня объектох, котры не мож видѣти голым оком. Первы микроскопы были оптичны, зато кедь не означено инше, розумѣе ся же иде о микроскоп оптичный.

## Голе око и микроскоп
Голе людске око не може видѣти дробны предметы, меншы од 0,1 мм. Микроскоп давать можность роспознати штруктуры, в котрых оддалѣня меджи елементами до 0,2 мкм. Обычайно микроскоп мать двохступньову систему звекшѣня, створену объективом и окуларом, што довъедна давать звекшѣня до 1500 крат. В оптичну схему микроскопа входять тыж пристрои, котры потребны про добре присвѣтльованя объекта.

## История
Первый микроскоп, зложеный з объектива и окулара (зложеный микроскоп) справив Захариас Янсен, оптик, выробник окулярьох в року 1590. Галилео представив свою верзию, иншакой конштрукции в року 1610. Далшы вынаходникы вылѣпшили микроскоп. Были вывинуты бинокуларны микроскопы (з двома окуларами), в котрых мож было видѣти объект обома очима. Намѣсто едного объектива вывинули ротачный надставок зоз трьома або четырма объективами. Кедь окулар мать штандартне звекшѣня 10х, а объективы 4х, 10х, 40х и 100х, з такым микроскопом буде мож видѣти объект зо звекшѣньом од 40 до 1000 крат. 

## Жерела и одказы
* Микроскоп. //Физическая энциклопедия. М: Научное изд-во «Большая Российская энциклопедия», 1992. Гл. ред Прохоров А. М. Т. 3 Магнитоплазменный — Пойнтинга теорема. 1992. 672 с, ил. ISBN 5—85270-019—3 (т. 3) ISBN 5—85270-034—7
* What is a Compound Microscope? //WiseGEEK, clear answers for common questions 

## Референции

Катеґорія: Микроскопы
Патроним

**Патро́ним**, од   *πατήρ отець* и *όνυμα имя* — часть именованя особы, сформована од крестного имени отця, в дакотрых припадах од далшых предкох по отцьовой линии. Найчастѣйшым видом патронима е **имя за отцьом**. На середновѣкой Руси патронимы были хоснованы од XI. стороча:

Патроним обычайно творить ся з помочов префикса або суфикса, додаваного ку имену отця. Так, перед даколько сторочами патроним *Fitzpatrick* указовав на Патрикового сына *(Patrick's son)*, *Peterson* або *Petersen* быв сын *Peter*-а,  *MacDonald* або *McDonald* — сын *Donald*-а, а *Hernando* быв отцьом *Hernández*-а. В сучасности вшиткы тоты даколишны патронимы стали ся обычайныма призвисками. В России доднесь суть в ужитку имя, патроним и призвиско; напримѣр, Петр Ильич Чайковскый, ту *Ильич* е патронимом, котрый означать, же его отець быв Илья».

При славностном ословлѣню давнорускых князей споминали не лем отця, але и дѣда-прадѣда, аж докля было памяти о родѣ предкох. Напримѣр, князь Владимир сын Святослава, внук Всеволода, правнук Олега, праправнук Святослава, прапраправнук Ярослава, прапрапраправнук великого Владимира. То было барз некомфортно, та пак выхабили имена дѣдох-прадѣдох а зостало лем имя отця.

Форма патронима зоз суфиксом *-енк-*, появила ся позднѣйше на Украинѣ, а днесь стала ся уже лем призвиском: Порошенко, Тимошенко, Ющенко.

Именованя особы двословнов антропонимнов формов — имя + патроним на -ич або на -ович — у славян ширило ся з востока на запад, а самы *имена за отцьом* у славян сягають ранного середновѣку. Але повиннов ся стала така форма лем в России. В западных областях Украины зачала быти повинна лем по прилучѣню ку СССР (1939-1944).

## Жерела и одказы
* Ковалів Ю. І.(уклад.) Літературознавча енциклопедія. Київ: Вид. центр «Академія», 2007. Том 2. 624 с.  (T.2) 
* Чучка П. П.: Слов'янські особові імена українців: історико-етимологічний словник. Ужгород: Ліра, 2011. - 432 с. 
* Patronymic. //Merriam-Webster Dictionary online 
* Дьяченко С. В.:Откуда взялось отчество? 

## Референции

Катеґорія:Имена
Микроскопия

**Микроскопия** — комплекс методох позорованя и штудированя з помочов микроскопа.  

**Микроскопия** е тыж выхоснованя  микроскопа в роботѣ з объектами, котры не мож видѣти голым оком. **Микроскописты** суть люде, котры выхосновують микроскопы про свою роботу, позорованя або штудии. 

## Области микроскопии
Днесь екзистуе велике множество розличных типох микроскопох и методох роботы з нима, котры служать про конкретны цѣли и сферы роботы: 

Тип микроскопа выберать ся зависимо од области хоснованя або од метода микроскопии:
* биологичны — суть про хоснованя в биологии, гистологии, цитологии, могуть ся выхосновати тыж в хемии, физицѣ тай инде, кедь объект прозрачный; 
* металографичны — суть про металы и другы непрозрачны объекты;
* стереомикроскопы — зображують объект в трьох дименциях и служать на препаровалны роботы в биологии, технологичны операции в микроелектроницѣ; суть тыж модификации про офталмологию, оториноларингологию, микрохирургию;
* мѣряючы — про точны мѣряня в промыслѣ, тай иншы.

## История
Микроскопия ся зачала розвивати в 1600-х роках, коли были появили ся микроскопы, и учены ся зачали заглубльовати до непознатого дотогды микросвѣта. Антони ван Левенгук быв первый признаный микроскописта и микробиолог, котрый справив простый, але добрѣ звекшуючый микроскоп и зачав публиковати резултаты своих позоровань в научном журналѣ.

В 20. сторочу быв вывинутый електроновый микроскоп, котрый указуе объект з помочов пучка електронох и давать найлѣпше звекшѣня. Такый микроскоп мать хосенне звекшѣня на милионы крат.

## Жерела и одказы
* Микроскопия оптическая. Микроскопия акустическая. //Физическая энциклопедия. М: Научное изд-во «Большая Российская энциклопедия», 1992. Гл. ред Прохоров А. М. Т. 3 Магнитоплазменный — Пойнтинга теорема. 1992. 672 с, ил. ISBN 5—85270-019—3 (т. 3) ISBN 5—85270-034—7
* What is Microscopy? //WiseGEEK, clear answers for common questions 
* Microscopy. //Merriam-Webster Dictionary online 
* Корн М. Я.: Микроскопические методы исследования. //Краткая медицинская энциклопедия, гл. ред. акад. Б.В. Петровский. Изд. 2. — М.: «Советская энциклопедия», 1989

## Референции

Катеґорія:Микроскопия
Суфикс

**Суфикс** е часть слова, котра ся находить меджи корѣньом и флексиов. Меджи корѣньом и флексиов може быти веце як еден суфикс, або не быти жаден, напр.:


 
## Етимология
Термин походить од лат. *suffíxus*, што значить *прикрѣпленый*.

## Типы суфиксох
Суфиксы роздѣлюють на словотворны и граматичны.
* Словотворны,  *derivational*, выступають як самостойне средство словотворбы, або як елемент комплексной словотворбы: префиксално-суфиксалной, зложеносуфиксалной: тер-ти, тер-лиц-я, тер-т-ый, у-тер-ак, тер-л-ов-ый — розличны части речи и лексемы.
* Граматичны (флективны),  *grammatical (flectional)*, творять граматичны формы слова; коп-а-ти, коп-ка-ти, коп-ну-ти — варианты едного часослова, Сак, Сак-ов-а — варианты едного призвиска.

## Жерела и одказы
* Гарайда, Иван: Грамматика руського языка. Унгваръ, 1941.
* Жеребило Т. В.: Словарь лингвистических терминов. Изд. 5-е. Назрань: изд-во ООО «Пилигрим», 2010. — 488 с. 
* Сабовъ, Евм. Ив.: Грамматика русскаго языка для среднихъ учебныхъ заведеній Подкарпатской Руси.  Ужгород, 1924.

## Референции

Катеґорія:Морфология (лингвистика)
Префикс

**Префикс**, од  *prae-figo прикрѣпльовати спереду* — часть слова, што ся находить перед корѣньом.
Главна функция префикса словотворна. Префиксох в едном словѣ може быти веце, або не быти жадного.

## Властности
Векшина префиксох в русинском языку славянскы, позыченых мало, а суть переважно латинскы: а-, анти-, интер-, ултра-. 

Словотворна функция префиксох найвеце продуктивна зоз часословами, з котрыма она приносить додаточны одтѣни змысла. Префиксы суть односно самостойны, понеже не зависять от вплыва флексии. На роздѣл од суфиксох, при словотворбѣ префиксы не створюють нову часть речи, не мѣняють лексико-граматичны властности слова. 

## Походжѣня
Исторично префиксы сформовали ся з первобытных приназывникох. З того вытѣкають их шпецифичны властности:
* они ся припоюють не ку продуктивной основѣ слова, а ку слову яко цѣлку и не вплывають на его граматичны властности; 
* при морфемной анализѣ слова можут настати тяжкости, споены з выокремлѣньом зложеных префиксох або бывшых префиксох, котры тоту функцию уже стратили и не выокремлюють ся: восток, свида, сворень, свѣдок.

## Жерела и одказы
* Гарайда, Иван: Грамматика руського языка. Унгваръ, 1941.
* Дворецкий И. Х. Латинско-русский словарь. Изд. второе. М: «Русский язык», 1976.
* Жеребило Т. В.: Словарь лингвистических терминов. Изд. 5-е. Назрань: изд-во ООО «Пилигрим», 2010. — 488 с. 
* Сабовъ, Евм. Ив.: Грамматика русскаго языка для среднихъ учебныхъ заведеній Подкарпатской Руси.  Ужгород, 1924.

## Референции

Катеґорія:Морфология (лингвистика)
Призвиско

**Призвиско**, або **фамилийне имя** — имя, додаване до крестного имена, наслѣдоване и обще держане цѣлов родинов. В розличных културах свѣта суть розличны традиции формованя призвиска. 

Призвиско ся региструе в державных и церковных матриках, мать правный статус и е средством официалной идентификации особы. Призвиско тыж е словом, а значить мать вшиткы лингвистичны властности, не мать лем едну: лексичне значѣня, котре вытратило ся, напримѣр Нѣмчук днесь уже не е сыном Нѣмця.

## Етимология призвиск
Зачаточно призвиска привязовали особу до:
* иншой особы, найчастѣйше отця (патроним) — Джонсон (Джона сын), МакДоналд (сын Доналда), Петефи (Петева сын), Макара (Макара сын); 
* мѣста бываня — Бортнянскый (з Бортного), Мункачи (з Мукачова), Ердели (з Ерделя-Ардяла), Лучкай (з Лучок);
* занятя — Ач (тесарь), Варга (обувник), Галас (рыбарь), Ковач, Кочиш, Купарь (чашник), Сабов;
* вонкашности особы — Кешеля, Бѣлей, Свѣтлик, Чернега;
* иншых знакох.

## История заводжаня призвиск
В Англии призвиска зачали ся появляти около року 1000, найскорше в Европѣ, и процес завершив ся по шѣстьох сторочах.

На Подкарпатской Руси первы русинскы осады и кенизѣ, котры их залюдньовали, споминають ся по року 1213, коли «Коломанъ, молодшый сынъ Андрѣя ІІ., короля угорьського,  стауся русськымъ корольомъ».

Понеже осадници по 6-12 рокох повинны были платити дань з газдовства, мусѣли быти на евиденции и мати официално зарегистрованы призвиска. Меджи первыма такыма задокументованыма русинскыма призвисками суть:
1215 (Сука, Тегзе), 1226 (Тегза-Болобан), 1336 (Кунак), 1360 (Стан), 1375 (Стоян), 1398 (Стойка).

Масове осадництво стало ся в роках 1300-1400, а процес цѣлком ся не завершив ани в 16. сторочу, понеже в полонинах еще все были вандровны пастыре, котры не хотѣли перейти на осѣдле бываня.

В Украинѣ первы призвиска зачали ся появляти лем в 18. сторочу, до того были лем крестны имена, патронимы и прозывкы.

Яко послѣдна в Европѣ, в року 1935, завела повинны призвиска Турция.

В Исландии призвиска не екзистують, особа идентификуе ся крестным имньом и патронимом. 

## См. тыж
* Исландскы имена
* Испанскы имена

## Жерела и одказы
* Ач, Золтан: Як ся населяли наші села и  вароші. //Утцюзнина. Читанка про недїльні школі. Уданя другоє, росшироеноє. Ужгород: ПоліПрінт, 2002. .
* Годинка, Антоний: Утцюзнина, газдуство и прошлость южно-карпатськыхъ Русинувъ. Написау еденъ сокырницькый сирохманъ. (Будапешт, 1923) Перевыданя факсимиле з позадсловом Иштвана Удвари: Nyíregyháza: Nyíregyházi Főiskola, 2000. 
* Чучка П. П.: Прізвища закарпатських українців. Історико-етимологічний словник. Львів: Світ, 2005. — 704+XLVIII с. .
* Surname. //Encyclopaedia Britannica.

## Референции

Катеґорія:Имена
Михайло Пупин

**Михайло Идворскый Пупин**,  *Michael Idvorsky Pupin* 
(*4. октобер 1858, Идвор, Войводина — †12. марец 1935, Ню Йорк, США) — америцкый физик сербского походжѣня.

## Биография
В дѣточом вѣку трафив до Америкы, де заробляв на живобытя тяжков роботов. В року 1879 зачав штудии на Колумбийской универзитѣ в Ню Йорку. Мав постградуалны штудии в Кембриджу и Берлинѣ. В року 1901 запатентовав свой найпознатѣйшый вынаход *пупиначну цѣвку*, котра дозволила реализовати телефонну голосову комуникацию на далекы, дотогды неможны одстояня. «Пупинация» зробила реалностьов телефонне споеня атлантичного и тихоокеанского берега США, хоснована была и в Европѣ.

Пришов до США в року 1874. В року 1883 зыскав ступень бакаларя и америцке горожанство, в року 1889 — ступень доктора. Того ж року достав мѣсто професора математичной физикы на Колумбийской универзитѣ, од року 1931 емеритный професор.

Пупин выступав и на политичной сценѣ, быв главным конзулом Сербии в Ню Йорку. В року 1914, в часѣ свѣтовой войны, коли США зоставали еще невтралны, вербовав добровольцьох меджи Америчанами сербского и чорногорского походжѣня и тайно засылав на фронт до Европы, за што мав неприемности з америцков владов.

Окрем телефонии, далшым важным объявлѣньом Пупина было то, же атомы, подданы рентгеновым зарям, емитують секундарне рентгенове зарѣня (1896). На основѣ того вынайшов технику, як з помочов флуоресценчного дисплея мож робити рентгеновы знимкы з куртов експозициов, што лягло в основу медицинской диагностичной флуорографии. Михайло Пупин мав и литературный дар. В року 1924 зыскав Пулитцерову награду за автобиографичну книжку *Од имигранта до вынаходника (From immigrant to inventor, 1923)*.

## Жерела и одказы
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. 
* Mihajlo Pupin, Serbian American physicist. //Encyclopaedia Britannica. 
*  Michael Pupin: From immigrant to inventor. Charles Scribner's sons. New York - London. 1949. 

## См. тыж
* Пупинация

## Референции

Катеґорія:Физици
Катеґорія:Вынаходници
Фотбалова федерація Косова

**Фотбалова федерація Косова**  - є главна орґанізація фотбала у Косово. Основана у  1946 рôці як отдєл Футбольнôї асоціації Югославії.

Катеґорія:Фотбаловы орґанізації
Исландскы имена

**Исландскы имена** суть уникатны в европской културѣ, понеже суть де факто патронимичны, в дакотрых припадах матронимичны, циже одкликують ся лем на имя отця або матери, але не обсягують родове имя (призвиско). З той причины не суть вызнаваны за даяку форму призвиска. Од року 1925 екзистуе закон, котрый заказуе родовы имена.

Хоть култура Исландии много в чому сполочна зоз цѣлов Шкандинавиов, лем там заховала ся давна система именованя особ, котра в принципѣ не мать родовых призвиск. В Исландии суть окремы припады особ з родовыма призвисками (в днешном европском понятю), до року 1925 тото было легалне. Взяв собѣ таке призвиско исландскый писатель, Нобелов лавреат  Галлдор Лакснесс, але одтогды на то суть строгы законы, а мож призвиско достати лем дѣдично.

## Имена по матери
В дакотрых припадах хоснують матронимичну идентификацию особы. Може то быти з розличных правных причин: отець непознатый, з отцьом хоче мати розорвати односины, феминистична манифестация. Имя по матери мать фотбалиcта Гейдар Гелгӱсон (Heiðar Helguson), котрого мати ся кличе Гелга (Helga). Легалне е тыж двоите одкликаня на имя отця ай имя матери.

## Ословлѣня и реестры
Исландяне ословлюють еден другого на имя, то односить ся и на особы на важных державных постах, што е про иншы европскы народы доста чудне. Вшиткы реестры суть упорядкованы за алфавитным порядком имен, не патронимох. Понеже суть часты припады еднакых имен, в тых припадах про розличованя додають одкликаня на имя дѣда, або професию, занятя, пост.

## Жерела и одказы
* 

## Референции

Катеґорія:Имена
Пупинация

**Пупинация** — метод поднятя индукчности телефонных линий, дозволяючый звекшити робочу довжину линии од 3 до 5 крат. Назва походить од имени вынаходника метода — Михайла Пупина, подавшого на патент свой вынаход в року 1899.

## Проблема интерференции и слабнутя
Коли много телефонных дротох навѣшали на стовпы, указала ся проблема интерференции: взаимного вплыва, котрый приводив до перемѣшованя сигналох. Тоту проблему рѣшили, бо вынайшли, же кедь скрутити пару дротох, потребну про еден розговор, тогды сосѣдны пары на стовпѣ перестають заваджати една другой. Але зоставала проблема оддалености: при великых оддаленостях сигнал в крученой парѣ силно слабнув, и бесѣдникы не чули еден другого. Англицкый физик Оливер Гевисайд в року 1892 выступив з теориов, же тото слабнутя мож зменшити, кедь через певны дистанции додати до линии индукторы. Над тов проблемов робили Михайло Пупин з Колумбийской универзиты и Джордж Кемпбел з компании AT&T, а обое подали жаданя на патент. Наконець, в року 1904 быв патент признаный Пупину. 

## Реализация вынахода
Компания AT&T купила од Пупина монополне право на патент и до року 1917, коли монополия ся закончила, выплатила му $455&nbsp;000 ($25 млн в 2011).

25. януара 1915 была святочно отворена трансконтинентална линия Ню Йорк — Сан Франциско, на яку спотребовали 2960 тон мѣдяного дрота. Меджи важныма особами, котры мали первый церемониалный розговор были оба меры и президент Вудро Вилсон з Вашингтона. В року 1927 в США было уже понад 5 млн км «пупинованых» телефонных линий, 10 крат вецей, як на зачатку стороча.

## Жерела и одказы
* Brittain, James E., "The introduction of the loading coil: George A. Campbell and Michael I. Pupin", Technology and Culture, vol. 11, no. 1, pp. 36–57, The Johns Hopkins University Press on behalf of the Society for the History of Technology, January 1970.
* Problems of interference and attenuation. //Encyclopaedia Britannica.

## Референции

Катеґорія:Телекоммуникация
Идвор

**Идвор** — село в Сербии, в автономном краю Войводина. Подля списованя в року 2011 мало 974 обывательох. Тото село познате яко родиско сербского физика Михайла Пупина. 

## Землепис
Идвор лежить о 13 км од Ковачиць, де е административный центер общины. О три километры од села тече рѣка Темеш. Село е збоку од главной дорогы Београд — Зренянин — Кикинда, але з ньов споене локалнов дорогов. В селѣ суть добры условия про земледѣлство и скотарство, ловецтво и рыбарство.

## Михайло Пупин
Наперек тому, же Идвор мале село, днесь познають го в цѣлом свѣтѣ зато, же ту родив ся Михайло Пупин. В селѣ мож видѣти его родну хыжу, музей в обыстю старой школы (1843), котры суть добрѣ заряджены. Мож видѣти тыж *Народный дом* и *Земледѣлску школу*, выставлены в року 1937, на котры Пупин даровав милион тогочасных динарох, але тоты объекты доднесь еще не фунгують. 

## Жерела и одказы
* Слава Тодоров Шамовљев: "Идвор монографија", Панчево 2004.
*Сајт Православне Цркве у Идвору

## Референции

Катеґорія:Населены пункты Сербії
Катеґорія:Населены пункты Войводины
Испанскы имена

**Испанскы имена** в протикладѣ з практиков векшины иншых народностных култур складены обычайно хоть лем з четырьох складникох:

Испанскы имена можуть дакого зачудовати, але тото е традиция, зафиксована многыма сторочами.

## Одданы жены
Жена по одданю свое призвиско не мѣнить, але може ку ньому додати призвиско мужа з помочов словка *de*, котре означать генитив, подобно тому як в чешчинѣ Vondrák → Vondráková (чия). Напримѣр, *Мария Евгения Санчес Родригес*, и в дѣвоцтвѣ и оддана зоставать зо своим именем, але може и додати призвиско мужа: *Мария Евгения Санчес Родригес де Лопес Кампос*, што укаже експлицитно, же е оддана, а призвиско ей мужа *Лопес Кампос*. При том ей просте имя буде *Мария Санчес*. Дѣтина той пары достане призвиско *Лопес Санчес*.

## Походжѣня призвиск
Призвиска на -ес (-ez) суть даколишны патронимы, напримѣр *Pérez* означать сын *Pedro*-а, 
*González* — сын *Gonzalo*-а.

Дакотры призвиска суть просто тотожны з именами, напримѣр, *Мартин*. Перед такыма може ся класти словко *de*, кедь тото е призвиско отця (apellido paterno), а так може быти поплетено з другым крестным именом (segundo nombre).

Иншак *de* указуе на призвиска, утворены од топонимох: *de la Cueva*, як *apellido materno* у спѣвака Хулио Иглесиаса *(Julio José Iglesias de la Cueva)*.

Дакотры призвиска походять од опису вонкашности або занятя: *Cortés* (храбрый), *Grande* (великый), *Herrero* (коваль), *Zapatero* (шустер); або вытворох природы и чоловѣка: *Torres* (турнѣ), *Vega* (лучка), *Serrano* (верховина) и т. п.

## Злучник ''y''
Меджи двома призвисками в минулости звыкли класти злучник *y* (аналог русинского *и*), напримѣр  Francisco José de Goya y Lucientes (1746–1828). Тото таксамо придасть ся на розознаня, же иде о два призвиска, коли отцьове призвиско (apellido paterno) може быти поплетено з другым крестным именом (segundo nombre). Кедь материно призвиско (apellido materno) ся зачинать на *I*, *Y*, або *Hi+консонант*, испанска евфония выжадуе замѣну злучника *y* на *e*, напримѣр, Eduardo Dato e Iradier.

## Зложены крестны имена
Испанскы крестны имена суть обычайно зложены якнайменше з двох имен, хоть в практицѣ ся може хосновати лем едно з них, обычайно перве. Тоты додаточны крестны имена часто суть именами святых, котры тым способом ся стануть покровителями так поименованой особы. Найпаче популарны додаточны имена суть *Jesús*, *José* и *María*. И так, напримѣр, *María Jesús* — женске имя, хоть *Jesús* само по собѣ мужске, *José María* — мужске имя, хоть *María* само по собѣ женске имя.

## Одказы
* Spanish Surnames. //ThoughtCo. 
* Last Names in Spanish. 

## Референції

Катеґорія:Имена
Колумбийска универзита

**Колумбийска универзита**,  *Columbia University in the City of New York*,  *Universitas Columbiae Neo Eboracensis* — найстарша универзита в штатѣ Ню Йорк, една з восьмох елитных универзит США, што суть познаты як Давна Восѣмка або Блющова лига.

Универзита была основана еще до того, як США зыскали независимость. Заложив ю краль Джордж ІІ. яко Кральовскый коледж (1754), по Америцкой войнѣ за независимость в року 1784 зостала прейменована на *Колумбийскый коледж*, а в року 1896 на Колумбийску универзиту.

В року 1900 Колумбийска универзита стала ся закладаючов членков *Асоциации Америцкых Универзит (Association of American Universities)* и была первов универзитов в США, де мож было зыскати ступень M.D. 

Од року 1917 Колумбийска универзита администруе каждорочно Пулитцерову награду.

Абсолвентами универзиты были многы вызнамны особы, меджи котрыма суть пятеро Отцьове-закладателѣ США. На рок 2018 в рядѣ абсолвентох Колумбийской универзиты стоять три президенты США, 29 заграничных голов держав, 10 судцьох Высшого суда США, 95 Нобеловых лавреатох, 101 член Академии наук, 38 днесь жиючых милиардарьох.  На додаток, штуденты и абсолвенты Колумбийской универзиты добыли 39 наград Академии, 125 Пулитцеровых наград и 11 олимпийскых медалий.

## Референции

Катеґорія:Высокы школы США
Катеґорія:Колониалны коледжѣ
Катеґорія:Блющова лига
Оргус

**Оргу́с**,  *Aarhus*,   е другый найвекшый город Дании, на зачатку рока 2018 число его обывательох было 273&nbsp;077 особ.

## История
Оргус познатый од 10. стороча, суть архитектурны памяткы, романо-готичный храм и церквы з 11.–15.&nbsp;ст, музей-сканзен давной людовой архитектуры.

## Економика
Главны секторы економикы: машинарство, потравинарство, хемичный и текстилный промысел. Важный морскый пристав.

## Демография и образованя
Обывательство Оргуса и молодше, и лѣпше образоване сопротив середного уровня в Дании дякуючи высокой локалной концентрации образовных инштитуций. Понад 40% обывательох мають академичный ступень, а лем 14% суть без матуры або фахового вышколу. Найвекшов вѣковов групов суть 20- аж 29-рочны, а середный вѣк е 371/2, так же Оргус е наймолодшым городом Дании.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. . 
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. .
* Официалный сайт общины Оргус

## Референции


Dk og isbjerget.png|Залив Оргус
Aarhus Universitets hovedbygning set fra parken-cropped.jpg|Оргусска универзита
Aarhus Universitet - Lake and library.jpg|Парк универзиты
Bikes in Aarhus.jpg|Паркинг на штации
Raaes House Aarhus B.jpeg|Школа архитектуры

Катеґорія:Населены пункты Дании
Йенс Кристиан Скоу

**Йенс Кристиан Скоу**,  *8. октобер 1918, Лемвик, Дания — †28. май 2018, Оргус, Дания — данскый дохтор и биохемик, лавреат Нобеловой награды з хемии (1997) за объявлѣня ензима натрий-калийова аденозинтрифосфатаза.

## Штудии и карьера
Скоу родив ся в Лемвику, Дания в богатой фамилии торговця з деревом и угльом. Выштудовав сѣмрочный курс медицины на Копенгагенской универзитѣ (1944) и одбыв стажованя в клиницѣ в Йеррингу. Достав роботу хирурга в Ортопедичном шпиталю в Оргусу, а од року 1947 тыж научну выглядовательску роботу в Инштитутѣ Физиологии на Универзитѣ Оргус.

В року 1954 зыскав докторскый ступень Medicinae Doctor на Копенгагенской универзитѣ. 

В року 1997 Скоу достав Нобелову награду з хемии за объявлѣня Na<sup>+</sup>-K<sup>+</sup>-АТФ-азы.

Од року 1988 быв на пензии, але дале занимав ся науков, свою послѣдну роботу опубликовав в року 2015.

## Объявлѣня ''Na<sup>+</sup>-K<sup>+</sup> пумпы''
Предметом его штудий и темов докторской дисертации быв механизм дѣи анестетикох. Скоу выходив з роботы Алана Ходжкина и Ричарда Кейнса, котры найшли, же нерв ся взбуджуе звышѣньом концентрации йонох натрия в нервовой бунцѣ, невронѣ. Кедь стимулация нерва перестане, концентрация натрия верне ся  ку нормѣ переносом натрия вон з бункы през мембрану. Скоу предположив, же дѣя анестетика звязана з его проникнѣньом до липидной верствы бунковой мембраны и закрытьом натрийовых каналох, же канал е бѣлковинна молекула и его блокованя в невронах веде ку тому, же нервны бункы не будуть годны ся взбуджовати, што дасть ефект анестезии. Пумпованя йонох натрия против концентрачного градиента потребуе енергию, а тоту застачуе енергетична молекула АТФ (аденозинтрифосфат).

Скоу выокремив ензим АТФ-азу, котрый одповѣдать за транспорт йонох. Проникнувши до мембраны бункы тот ензим, активованый вонкашным калийом и внуторным натрийом, зачинать пумповати натрий вон, а калий довдну неврона, так подтримуючи высоку концентрацию калия во внутри бункы, спераючу взбуджѣня нерва. Объявлѣня Скоу вело ку найджѣню далшых йоновых пумп, включаючи тоту, што контролуе стягнѣня мускул.

## Одказы
* Nobelpristager, læge og fysiolog Jens Christian Skou er død 99 år 
* Jens C. Skou, Danish biophysicist. //Encyclopaedia Britannica 

## Референции
Музей лемковской културы в Зиндрановой

**Музей лемковской културы в Зиндрановой** — етнографично-историчный музей русинской лемковской културы в селѣ Зиндранова в Польщи, недалеко од Дуклянского перехода на граници зо Словакиов.

В минулости быв приватным музейом, але теперь мать статус филиалкы державного Музея Подкарпатского в Короснѣ. На жаль е довгый час недофинансованый, а в року 2017 грозило му закрытя з той причины и мусѣв знижити свою чинность.

## История
В року 1955 умер Теодор Кукела (1862-1955), бывшый сельскый писарь Зиндрановой, и цѣле газдовство з трьома будинками и загородов, з головнов хыжов з року 1860, одказав на свого правнука, Теодора Гоча. Гоч рѣшив з того обыстя зробити музей лемковской културы. В року 1963 заложив родину и зачав ставити новый великый дом, до котрого перешли жити в року 1986.
* 1968 18. августа — в старой хыжи Теодора Кукелы отворила ся *Хыжа памяток лемковской културы*, што стала ся зачатком днешного *Музея лемковской културы в Зиндрановой*.
* 1969 восени ку 25-рочу Дуклянской операции Другой свѣтовой войны додана нова експозиция з предметох, позбераных в околици, де ся точили бои.
* 1976 6. октобра — в загородѣ музея отвореный пятьметровый памятник воякам, упавшым в Дукелской операции.
* 1976 1. децембра памятник быв высадженый до воздуха на росказ влады, з музею были забраны вшиткы военны експонаты под претекстом, же суть небезпечны, а на Гоча покладена покута 2000 злотых.
* 1990 — музей зачала справовати Музейна рада, а зачав доставати скромну финансову помочь од державы.
* 1992 — в музею зачали ся каждорочны фолклорны фестивалы *Од Русаля до Яна*.
* 1994 — музей росширив ся на сканзен доданьом жидовской хыжы, властности родины Залмана, нашов ся на то спонзор, Самуел Олинер зо США, котрого яко 10-рочного хлопця в часѣ войны спасла русинска родина.
* 1995 — Музейна рада перетворена на Toваришство для Розвитку Музею Лемковской Културы, котре ся усиловало о державне финансованя музею.

## Жерела и одказы
* Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с.   
* Теодор - Фецьо Ґоч, ЖЫТЯ ЛЕМКА. / Teodor - Fedor Gocz. ŻYCIE ŁEMKA. Druk:„CHEMIGRAFІA" - M. Łuczaj, Зиндранова 1999. 164 стор.http://lemko.org/pdf/gocz_zytia.pdf
* Музейова сторона на Facebook
* Ювілей Музею Лемківской Культуры. //Радийо Руской Бурсы Lem.fm

## Референции

Лемкы
Грабарь

Призвиско **Гра́барь** мають вецеро особы:
* **[[Еммануил Грабарь]]** (*, Требушаны, Мадярске кральовство – †1910, Российска империя) — русинскый сполоченскый дѣятель, посланець парламента, зять Адолфа Добрянского, отець российскых правника Владимира и маляря Игоря Грабарьох.
* **[[Олга Грабарь]]** (*1843, Банска Щавниця, Мадярске кральовство – †1930, Москва, СССР) — русинска сполоченска активистка русофилской ориентации, дѣвка Адолфа Добрянского, жена Еммануила Грабаря, мати маляря Игоря Грабаря и правника Владимира Грабаря.
* **[[Владимир Грабарь]]** (, Вѣдень, Австро-Мадярщина – †26. новембер 1956, Москва, СССР) — русинского походжѣня российскый и совѣтскый высокошколскый професор, правник.
* **[[Игорь Грабарь]]** (*25. марец 1871, Будапешт, Мадярске кральовство – †16. май 1960, Москва, СССР) — русинского походжѣня российскый и совѣтскый академичный малярь, историк умѣня, рештавратор, педагог.
* **[[Константин Грабарь]]** (*15. августа 1877, Унгвар, Мадярске кралевство — †21. децембра 1938, Ужгород, Чехословакия) — политичный, сполоченскый и державный дѣятель Подкарпатской Руси, третий губернатор Подкарпатской Руси.
* **[[Александер Грабарь]]** (*17. августа 1883, Будапешт – †1959, Ужгород) — русинскый културный дѣятель, педагог, малярь, основатель карпатской орнитологии, автор первых науковых орнитологичных робот в русинском языку.
Лемвик

**Лемвик** — главный город общины Лемвик в Середной Дании. В зачатку року 2018 там было 6978 обывательох.
## История

Лемвик познатый уже 750 рокы як давне торговичне мѣсто. Городскы права были му дарованы кральовсков листинов в року 1545. 

Историчнов доминантов Лемвика е церков зоз тринадцятого стороча.

Старый город лежить меджи проливом *Лемвикскый фйорд* (Limfjorden) и *Лемвикскым озером* в почлененом топографичном рельефѣ, котрый быв сформованый в послѣдной ледовой добѣ.

## Полога
Лемвик оддаленый о 10 км од Сѣверного моря и о 375 км од Копенгагена. Пристав Лемвик через пролив Limfjorden звязаный тыж з проливом Каттегат. Город мать желѣзничну штацию. О 4 км на юг од города лежить муниципалне летиско з якостным травяным польом, котре отворене через цѣлый рок про леты не лем внуторны, але тыж и меджинародны, але в том припадѣ треба ся наперед догварити о цолной и пасовой контроли.

## Економика
Традичны конарѣ економикы Лемвика суть представлены выробками з дерева, метала, бутором. Найвеце людей застачены роботов в подниках компаний *KK Electronics*, *Nilfisk*, *Cheminova* и в *Данской Побережной Администрации*. 

Община Лемвик пропонуе вольны робочы мѣста на морю и побережу, на полю и в лѣсѣ. 

## Одказы
* Летиско Лемвик 
* Официалный сайт общины Лемвик , 
* Лемвик на Facebook-у 

## Референции


Blomster Madsen - panoramio.jpg|Цвѣтарня
Lemvig_-_Road_signs.JPG|Район пристава
LemvigToldbod.JPG|Цолниця и турагенция
Jespersens Hotel 1.JPG|Бывш.готел Йесперсен
Lem Vig.JPG|Сжатое поле

Катеґорія:Населены пункты Дании
Шенчоу-5

**Шенчоу-5** (што значить *Божественна лодь-5*) быв первый пилотованый козмичный лет, реализованый Китайсков людовов републиков 15. октобра 2003, з чим ся она стала третьов по СССР и США козмичнов великодержавов. Первым китайскым козмонавтом став ся 38-рочный Янг Ли-вей, военскый пилот. Перед тым летом, зачавши од року 1999 былы еще четыри леты козмичной лоди типа Шенчоу без людской обсады.

## Параметры лета

## Ход лета
Лет штартовав з козмодрома Чучуан на сѣверѣ Китая, найвекшого козмодрома державы в 01:03 UTC 15. октобра 2003. Лодь вышла на высоту 343 км по 10 минутах лету, по чому козмонавт скоректовав параметры орбиты. Лодь 14 разы облетѣла Землю за 21 годину 22 мин 45 сек, за тот час два разы козмонавт одпочивав, каждый раз по три годины.

По сповнѣню програмы козмонавт одкапчав вертаный аппарат од орбиталного модула и зачав маневер пристаня. Орбиталный модул зоставав на орбитѣ в автономном летѣ до 30. мая 2004.

Вертаный апарат пристав в пустыни Гоби во внуторной Монголии в точцѣ . Мѣсто пристаня было оддалене од планованого о 4,8 км. О 15 минут по пристаню козмонавт Янг Ли-вей выйшов з апарата, по чому было официално звѣдомлено о успѣшном завершѣню первого пилотованого козмичного лета КЛР.

Вертаный апарат быв розрахованый на 3 особы и створеный на базѣ спущаной капсулы совѣтской козмичной лоди *Союз*.

## ''Шенчоу'' и ''Союз''
Китайскы представителе навщивили майже вшиткы Российскы компании, што звязаны з козмосом и ракетами и хотѣли купити комплетну лицензию на лодь *Союз*, але як учули цѣну, одступили ся од того. Жадных меджиурядовых контрактох не было, але в серединѣ 1990-х через приватных особ купили технологии спущаного модула (капсулы) лоди *Союз* од ракетной компании *Енергия* и застарѣлу систему наведеня и стыкованя од ей украинской филиалкы. В року 1999 выпустили на орбиту перву лодь *Шенчоу*, котра подля зъявненых анимаций была барз подобна на *Союз*.

Хоть дизайн и технологии суть подобны, але не мож говорити, же тото копия *Союза*. Точно так бы мож говорити, же *Союз* е копия америцкой лоди *Аполло*.

## Наслѣдкы
В КЛР первый успѣшный пилотованый козмичный лет широко славили. Вшиткы масмедии вѣстили о нем як о триумфѣ китайской наукы и технологии, великом досягнутю китайского народа. Предсѣдник КЛР Гу Чин-тао, котрый быв на козмодромѣ при штартѣ, повѣв, же тота подѣя е гордостьов его отчизны, тото историчный крок китайского народа ку вершинѣ свѣтовой наукы и технологии.

В России в року 2005 директор компании *ЗАО «ЦНИИМаш-Экспорт»* Игорь Решетин и еще четверо особ были арештованы яко подозрѣваны зо шпионажу на хосен КЛР и переданя козмичных технологий. В року 2007 академик Решетин быв засудженый на 111/2 рокы табора строгого режима, а иншы трое од 5 до 11 рокы. Пораховано им, же ошкоднили державу о 110 млн руб.

## Одказы
* http://space.com/missionlaunches/ 
* Spacefacts data about Shenzhou 5 
* Shenzhou-5 - Quick Facts 
* Anatoly Zak: Chinese Bought Russian Technology to Aid Space Program. 

## Референции

Катеґорія:Козмичны леты
Козмонавт

**Козмонавт**, од *[[козмос]]* и  *ναύτης* *nautes моряк* — чоловѣк, котрый выпробовуе або выхосновуе козмичну технику в козмичном летѣ.

Выцвик козмонавтох в США зачав ся в року 1959, в СССР в року 1960. Первый козмонавт быв Юрий Гагарин (1961), первый козмонавт, ступившый на Мѣсяць — Нил Армстронг (1969).
 Выцвик козмонавтох в КЛР зачав ся в року 1998.

Америцка назва той професии — астронавт, китайска — тайконавт. В сучасности лем три козмичны великодержавы, Китай, Россия и Споены Штаты, мають технологии и средства, жебы могли высылати козмонавтох до ближного козмоса.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. 
* Yang Liwei, Chinese astronaut. //Encyclopaedia Britannica

## Референции

Катеґорія:Козмонавты
Ворочово

**Ворочово** — село в Перечинском районѣ Закарпатской области Украины. Рѣшѣньом Закарпатской областной рады зо дня 18. мая 2017 Ворочово административно входить в Перечинску варошску териториалну громаду.

## Полога
Лежить на рѣцѣ Уг пониже Перечина, од котрого оддалене о . Мать желѣзничну заставку *Ворочево* на усѣку Самбор–Чоп Львовской желѣзницѣ.

## История
;Мадярска доба:Перва упоминка в жерелах датована роком 1552. Року 1910 в селѣ были 832 обывателѣ, з того: Русины — 778, Нѣмцѣ — 25, Мадяре — 15. Подля вѣры: грекокатолици — 778, римокатолици — 26, израелиты — 23. До Трианона село административно належало ку Перечинскому округу (Perecsenyi járás) жупы Унг (Ung vármegye).
;Чехословацка доба:В року 1930 зоз 892 обывательох 839 были Русины, 22 — Чехы и Словаци, 19 — Мадяре, 8 — Евреи, 4 — чужоземцѣ. Найвекша религийна громада, грекокатолицка, числила 819 вѣрникы и мала муровану церкву св. Николая з року 1859.
;Украинска доба:Зачала ся 27. октобра 1944, коли село выслободила од фашистичной окупации Червена армада, до котрой вступили добровольцями 14 обывательох.

## Жерела и одказы
* **Архангельский А. С., Архангельский  В. А.** Железнодорожные станции СССР / Справочник в двух книгах — М.: Транспорт, 1981 
* **Достал Я.** Підкарпатська Русь (Закарпаття періоду Чехословацької республіки: 1919-1938) pdf  http://www.twirpx.com/file/1775048/ 
* 
* **Тронько П.** и др. (ред.) Історія міст і сіл України. Том 7. Закарпатська область. К. 1969. http://ukrssr.com.ua/zakarp/perechinskiy/vorocheve-perechinskiy-rayon-zakarpatska-oblast 

## Референции

Катеґорія:Села Україны
Катеґорія:Населены пункты Украины
Катеґорія:Населены пункты Закарпатской области
Раково (Перечинскый район)

**Раково** — село в бывшом Перечинском районѣ Закарпатской области Украины.

## История
Року 1910 в селѣ были 832 обывателѣ, з того Мадяре — 9, Нѣмцѣ — 49, Русины — 901. Подля вѣры: грекокатолици — 907, израелиты — 50. До Трианона село административно належало ку Перечинскому округу (Perecsenyi járás) жупы Унг (Ung vármegye).

## Сельска рада
Село належить ку Туряпасѣцкой сельской радѣ.
 
 Тур'є-Пасічанська сільська рада89232, Закарпатська обл., Перечинський р-н, с.Тур’я Пасіка, вул.Турянська,33, тел. 2-30-04  

Ку Туряпасѣцкой сельской радѣ односить ся тыж населеный пункт Завбуч.

## Вызначны родаци
* Петро Ходанич (1951—) — публициста, писатель.

## Жерела и одказы
* Достал Я. Підкарпатська Русь (Закарпаття періоду Чехословацької республіки: 1919-1938) pdf http://www.twirpx.com/file/1775048/
* Тронько П. и др. (ред.) Історія міст і сіл України. Том 7. Закарпатська область. К. 1969.

## Референции

Катеґорія:Села Україны
Катеґорія:Населены пункты Украины
Катеґорія:Населены пункты Закарпатской области
Козмонавтика

**Козмонавтика**, од *[[козмос]]* и  *ναύτιλια* *nautilia плаваня, вандровка* — умѣня навигации в козмосѣ, комплекс наук и технологий, потребных про выгледованя и освоеня козмоса на хосен людства. В англозычных жерелах хоснують еквивалентный тому термин *астронавтика*,  *astronautics*.

Зачатком козмонавтикы быв штарт первого штучного сателита Земли 4. октобра 1957 (СССР).

## Астронавтика и аеронавтика
Козмонавтика тѣсно звязана з аеронавтиков (воздухоплавбов ), або авиатиков, уже прото, же выход земного козмичного апарата в козмос и его навернѣня на Землю подлягають законам аеродинамикы. Подобно до аеронавтикы, в козмонавтицѣ строгы ограничѣня масы, екстремны теплоты и вонкашны силы выжадують шпециалны рѣшѣня, але в козмичном летѣ, што ся одбывать за границями атмосферы, аппарат и обсада мусять еще пережити высокый вакуум, козмичне зарѣня, иншы небезпечности. З того выплывать, же кандидаты на козмонавтох суть найчастѣйше выбираны з числа пилотох бойовой авиации.

## Проблемы козмонавтикы
Главныма проблемами, котры рѣшать козмонавтика, суть: 
* теории козмичных летох — вырахункы траекторий тай инше; 
* конштруованя ракет, ракетовых моторох, палубных систем ряджѣня; 
* конштруованя автоматичных станиць и козмичных лоди, научных пристройох;
* переведжѣня траекторных мѣрянь, организация и забезпечѣня орбит, станиць и апаратуры;
* вывой медицинско-биологичных палубных систем про животны потребы обсады, компензация неприязнивых факторох про людскый организм (многократне затяжѣня, безваговость, зарѣня и др.); 
* меджинародне правне регулованя проблем хоснованя козмичного простору и планет;
* козмодромы, поземны службы.

## Принос козмонавтикы
Дякуючи вывою козмонавтикы: 
* люде достали новы знаня о планетах и вселеной;
* козмичны администрации отворили вельо новых робочых мѣст и прислужили ся розвою наук и технологий;
* вывинуты сателиты про мониторинг поземных явох, военску безпечность, глобалну навигацию, телекомуникацию, метеорологию.

## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* What is Astronautics? //WiseGeek  

## Референции

Катеґорія:Козмонавтика
Козмос

**Козмос** — синонимы *вселена*, *универзум*, *всесвѣт* — цѣлый физичный простор свѣта, в понятю едного цѣлого. 

В античном свѣтѣ и середновѣку переважно интересовали ся филозофичным и религийным аспектами успоряданя свѣта.

Козмос (вселена) загортать меджипланетный, меджизвѣздный, меджигалактичный простор зоз вшиткыма находячими ся в нем объектами. З понятя козмоса (козмичного простору) даколи вылучають Землю з ей атмосферов.

Од року 1957 зачало ся освоеня околоземного и меджипланетного простору, котрый достав назву *ближного козмосу*.

## Етимология
Слово походить од  κόσμος, што значить *порядок*, *гармония*, *свѣт*, а поужите е первый раз у Питагора, як протиклад хаосу. 

## Жерела и одказы
* Климишин І.А.,  Корсунь А.О. (ред.) Астрономічний енциклопедичний словник — Львів : Голов. астроном. обсерваторія НАН України : Львів. нац. ун-т ім. Івана Франка, 2003.  — 548 c.  ISBN 966-613-263-X. 
* Cosmos, astronomy. //Encyclopaedia Britannica.
* Павленко А.Н.: КОСМОС. //Новая философская энциклопедия / Ин-т философии РАН; Нац. обществ.-науч. фонд; Предс. научно-ред. совета В. С. Стёпин, заместители предс.: А. А. Гусейнов, Г. Ю. Семигин, уч. секр. А. П. Огурцов. — 2-е изд., испр. и допол. — М.: Мысль, 2010. — ISBN 978-5-244-01115-9.
* Космос (вселенная). //Большая Советская Энциклопедия.

## Референции

Катеґорія:Вселена
Вага

**Вага**́ є сила дії тіла на опору, пудвіс у полі притяжіня. В системі SI єдиницьов выміру вагы є нютон.
## Референції


Катеґорія:Физикалны величины
Штучный сателит

**Штучный сателит** — козмичный апарат, вынесеный на орбиту доокола Землѣ або иншой планеты за цѣльов научных або ужитковых задань. Подля меджинародной догоды, козмичный аппарат называють штучным сателитом, кедь ся он хоть лем еден раз обернув доокола цѣльовой планеты, в иншом припадѣ ся аппарат класификуе яко козмична сонда. 

Первый штучный сателит выпустив СССР 4. октобра 1957. З тым ся зачала доба козмонавтикы, але майже едночасно зачали ся и козмичны перемаганя меджи ривалами тогдышной студеной войны, СССР и США. Але позднѣйше многы державы увидѣли, же кооперация в козмонавтицѣ намного успѣшнѣйша. В сучасности найвекшым штучным сателитом Землѣ е Меджинародна  Козмична Станиця, на яку мать на комерчной основѣ приступ кажда держава.

## Типы сателитох
Суть понад десять розличных типох сателитох, найважнѣйшы з них:
* астрономичны,
* комуникачны,
* геофизичны, 
* геодезичны,
* метеорологичны,
* навигачны,
* военскы,
* орбиталны станицѣ. 

## Число сателитох
В сучасности доокола Землѣ обертать ся понад 3000 фунгуючых и  около 5000 покаженых штучных сателитох. А обще число створеных людьми объектох, векшых од 10 цм, обертаючых ся  доокола Землѣ е понад 24500.

Найвекшы властникы штучных сателитох суть:

## Жерела и одказы
*  Климишин І.А.,  Корсунь А.О. (ред.) Астрономічний енциклопедичний словник — Львів : Голов. астроном. обсерваторія НАН України : Львів. нац. ун-т ім. Івана Франка, 2003.  — 548 c.  ISBN 966-613-263-X.  
* What is a Satellite? //WiseGeek  
* How Many Satellites are Orbiting the Earth? //WiseGeek  

## Референции

Катеґорія:Козмонавтика
Янг Ли-вей

**Янг Ли-вей** (*традичн. кит.* 楊利偉; *21. юн 1965, Суйчон, провинция Лаонин, КЛР)&nbsp;— китайскый козмонавт и перва особа, котра побывала в козмосѣ подля властной козмичной програмы КЛР.

## Родина
Его мати была учителька, а отець книговод в державной агрофирмѣ.

Его жена, з котров мать сына, е таксамо офицером китайского войска.

## Карьера
В року 1983 наруковав до войска и быв одобраный на выуку в авиатичном коледжу военного летецтва. В року 1987 закончив школѣня и став ся пилотом-ловцьом зоз 1350 налѣтаныма годинами. В року 1998 быв одобраный спомеджи 1500 кандидатами на пятьрочне козмонавтичне школѣня, котрое обсяговало тѣлесный и психологичный тренинг. Янг быв з еще двома резервныма козмонавтами выбраный про первый китайскый пилотованый козмичный лет. Тот лет успѣшно реализовав 16. октобра 2003 в мисии Шенчоу-5. По летѣ быв менованый на заступника высшого велителя козмичной програмы КЛР, а в року 2008 аванжованый на генерал-майора.

В року 2017 Янг быв меджи первыма лавреатами *Медалии Козмонавтикы* од UNESCO.

## Одказы
* Yang Liwei, Chinese astronaut. // Encyclopaedia Britannica
* United Nations: Background Information on Chinese Astronaut, Yang Liwei

## Референции


Катеґорія:Козмонавты
Катеґорія:Кітай
Мінеральна вода

**Газована вода ** — прохладный напиток из мінеральнôй воды, насыченôї углекыслым газом.

## Виды
Екзистує три виды газованôй воды по уровню насыщення углекыслым газом по ГОСТ 28188-2014:
* слабогазована при уровньови углекыслого газа выд 0,2 до 0,3%;
* средньогазована — 0,3-0,4%;
* сильногазована — бӯльше 0,4% насыщення.

Катеґорія:Напої
Мохіто

**Мохіто** — традиціональный кубинськый алкогôльний коктейль. Ищи пôпулярна безалкоґольна вирсія мохіто, у яку не додавут ром.

## Іґрідієнты
Мохіто традиціонально рôблят из білого рôму, цукру (на Кубі изпôльзувут коричнивый тростинный цукор), лайму, газованôй воды тай мняты

## Рôбліня
Кôй рôблят мохіто, спиршу  додавут сок лайму до цукру и кладут листочкы мняты. Ото що ся пôлучит осторожно мнякавут. Бажано, убы листкы мняты были лише погматані, а ни пўрватъі. Так убы выділили ся ефірні улії. Дале додає ся ром и перимішує ся, убы цукор ся розтопив. Пак май пôтўм кладе ся лід и додаве ся газована вода. Листкы мняты тай кусочкы лайму испôльзувут ся для прикрашання бакала из коктельом.

Катеґорія:Алкоголічны напої
Ром

**Ром** - мўцный алкоґольный напôй из спирту, є прôдуктом бродіня тай перегôну мелясу цукровôй тростины. Ром вьітримувут у бочках. У процисі вытримкы, у спирт перехôдять ароматичні, фарбовальні и дубильні вещества. Ром набыває коричнивого кôльору из золотистым оттєнком и пекучый смак, стае прозорым, без мулу тай осадку.  Спирту у ромі — 30-80 % (стандартна мўцность — 40 %).

## Сорты рôму
* **Світлий ром (білий)**;
* **Золотий**;
* **Темний**;
* **Ароматизований ром**;
* **Overproof**.

Катеґорія:Алкоголічны напої